Den 38-årige mand og kvinden mødes på en natklub i Stockholm, da han fejrer sin polterabend. Bagefter holder de en sjov efterfest på en hotelsuite med nogle venner. I de tidlige morgentimer finder et kort samleje sted.



Det er det, alle er enige om skete. Men derfra er der forskellige udlægninger – for var det frivillig sex eller voldtægt, og havde manden gjort tilstrækkeligt for at sikre sig kvindens samtykke? Det blev en sag for Tingsrätten i Stockholm, svarende til byretten, for kvinden politianmeldte manden for voldtægt, i hvad der blev en af de første sager efter Sveriges nye voldtægtslov, som trådte i kraft 1. juli.

Loven er en ’samtykkelov’, som ændrer definitionen af en voldtægt. Hvor loven før definerede voldtægt som sex under tvang, så er voldtægt nu sex, hvor den ene part ikke deltager frivilligt. Dermed kræver det ikke vold eller trusler, før en seksuel handling kan kategoriseres som et overgreb.